Πρωτοβουλία του Βασιλείου του Βελγίου και του Βασιλείου της Ισπανίας σχετικά με την έκδοση πράξης του Συμβουλίου για την κατάρτιση πρωτοκόλλου που τροποποιεί τη σύμβαση για την ίδρυση Ευρωπαϊκής Αστυνομικής Υπηρεσίας (σύμβαση Ευρωπόλ), του πρωτοκόλλου σχετικά με την ερμηνεία της σύμβασης για την ίδρυση της Ευρωπαϊκής Αστυνομικής Υπηρεσίας από το Δικαστήριο των Ευρωπαϊκών Κοινοτήτων δια προδικαστικών αποφάσεων, και του πρωτοκόλλου σχετικά με τα προνόμια και τις ασυλίες της Ευρωπόλ, των μελών των οργάνων της, των αναπληρωτών διευθυντών και των υπαλλήλων της

(2002/C 42/07)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη σύμβαση για την ίδρυση Ευρωπαϊκής Αστυνομικής Υπηρεσίας(1), και ιδίως το άρθρο 43 παράγραφος 1,

το πρωτόκολλο σχετικά με την ερμηνεία της σύμβασης για την ίδρυση της Ευρωπαϊκής Αστυνομικής Υπηρεσίας από το Δικαστήριο των Ευρωπαϊκών Κοινοτήτων δια προδικαστικών αποφάσεων(2), και ιδίως το άρθρο 7,

το πρωτόκολλο σχετικά με τα προνόμια και τις ασυλίες της Ευρωπόλ, των μελών των οργάνων της, των αναπληρωτών διευθυντών και των υπαλλήλων της(3), και ιδίως το άρθρο 18,

την πρωτοβουλία του Βασιλείου του Βελγίου και του Βασιλείου της Ισπανίας(4),

τη γνώμη του Ευρωπαϊκού Κοινοβουλίου(5),

τη γνώμη του Διοικητικού Συμβουλίου,

ΕΚΤΙΜΩΝΤΑΣ ΤΑ ΑΚΟΛΟΥΘΑ:

Η συμμετοχή της Ευρωπόλ σε κοινές ομάδες έρευνας θα ενισχύσει την προσπάθεια καταπολέμησης του οργανωμένου εγκλήματος.

Το άρθρο 30 παράγραφος 2 στοιχείο α) της συνθήκης για την Ευρωπαϊκή Ένωση προβλέπει ρητά τη συμμετοχή της Ευρωπόλ σε κοινές ομάδες έρευνας.

Για την αποτελεσματική καταπολέμηση του οργανωμένου εγκλήματος, απαιτείται από την Ευρωπόλ να δρα ευέλικτα στο μεταβαλλόμενο διεθνές περιβάλλον και, συνεπώς, η διαδικασία για την τροποποίηση της σύμβασης Ευρωπόλ πρέπει να απλουστευθεί.

Το πρωτόκολλο σχετικά με την ερμηνεία της σύμβασης για την ίδρυση Ευρωπαϊκής Αστυνομικής Υπηρεσίας από το Δικαστήριο των Ευρωπαϊκών Κοινοτήτων δια προδικαστικών αποφάσεων, επί του παρόντος προβλέπει μόνον αρμοδιότητα του Δικαστηρίου να αποφαίνεται με προδικαστικές αποφάσεις επί της ερμηνείας της ίδιας της σύμβασης. Κρίνεται σκόπιμο να δοθεί στο Δικαστήριο και αρμοδιότητα να αποφαίνεται επί των μέτρων εφαρμογής.

Για τη συμμετοχή της Ευρωπόλ σε κοινές ομάδες έρευνας απαιτείται αποσαφήνιση του πρωτοκόλλου σχετικά με τα προνόμια και τις ασυλίες της Ευρωπόλ, των μελών των οργάνων της, των αναπληρωτών διευθυντών και των υπαλλήλων της,

ΑΠΟΦΑΣΙΣΕ να καταρτίσει πρωτόκολλο για την τροποποίηση της σύμβασης για την ίδρυση Ευρωπαϊκής Αστυνομικής Υπηρεσίας (σύμβαση Ευρωπόλ), του πρωτοκόλλου σχετικά με την ερμηνεία της σύμβασης για την ίδρυση της Ευρωπαϊκής Αστυνομικής Υπηρεσίας από το Δικαστήριο των Ευρωπαϊκών Κοινοτήτων δια προδικαστικών αποφάσεων και του πρωτοκόλλου σχετικά με τα προνόμια και τις ασυλίες της Ευρωπόλ, των μελών των οργάνων της, των αναπληρωτών διευθυντών και των υπαλλήλων της, το κείμενο του οποίου επισυνάπτεται και το οποίο υπεγράφη σήμερα από τους αντιπροσώπους των κυβερνήσεων των κρατών μελών της Ευρωπαϊκής Ένωσης.

ΣΥΝΙΣΤΑ την εκ μέρους των κρατών μελών αποδοχή του σύμφωνα με τους αντίστοιχους συνταγματικούς τους κανόνες.

...

Για το Συμβούλιο

Ο Πρόεδρος

...

(1) ΕΕ C 316 της 27.11.1995, σ. 2.

(2) ΕΕ C 299 της 9.10.1996, σ. 2.

(3) ΕΕ C 221 της 19.7.1997, σ. 2.

(4) ΕΕ ...

(5) ΕΕ ...

ΠΑΡΑΡΤΗΜΑ

ΠΡΩΤΟΚΟΛΛΟ ΠΟΥ ΤΡΟΠΟΠΟΙΕΙ ΤΗ ΣΥΜΒΑΣΗ ΓΙΑ ΤΗΝ ΙΔΡΥΣΗ ΕΥΡΩΠΑΪΚΗΣ ΑΣΤΥΝΟΜΙΚΗΣ ΥΠΗΡΕΣΙΑΣ (ΣΥΜΒΑΣΗ ΕΥΡΩΠΟΛ), ΤΟ ΠΡΩΤΟΚΟΛΛΟ ΣΧΕΤΙΚΑ ΜΕ ΤΗΝ ΕΡΜΗΝΕΙΑ ΤΗΣ ΣΥΜΒΑΣΗΣ ΓΙΑ ΤΗΝ ΙΔΡΥΣΗ ΤΗΣ ΕΥΡΩΠΑΪΚΗΣ ΑΣΤΥΝΟΜΙΚΗΣ ΥΠΗΡΕΣΙΑΣ ΑΠΟ ΤΟ ΔΙΚΑΣΤΗΡΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΔΙΑ ΠΡΟΔΙΚΑΣΤΙΚΩΝ ΑΠΟΦΑΣΕΩΝ, ΚΑΙ ΤΟ ΠΡΩΤΟΚΟΛΛΟ ΣΧΕΤΙΚΑ ΜΕ ΤΑ ΠΡΟΝΟΜΙΑ ΚΑΙ ΤΙΣ ΑΣΥΛΙΕΣ ΤΗΣ ΕΥΡΩΠΟΛ, ΤΩΝ ΜΕΛΩΝ ΤΩΝ ΟΡΓΑΝΩΝ ΤΗΣ, ΤΩΝ ΑΝΑΠΛΗΡΩΤΩΝ ΔΙΕΥΘΥΝΤΩΝ ΚΑΙ ΤΩΝ ΥΠΑΛΛΗΛΩΝ ΤΗΣ

ΤΑ ΥΨΗΛΑ ΣΥΜΒΑΛΛΟΜΕΝΑ ΜΕΡΗ του παρόντος πρωτοκόλλου και συμβαλλόμενα μέρη της σύμβασης για την ίδρυση Ευρωπαϊκής Αστυνομικής Υπηρεσίας, του πρωτοκόλλου σχετικά με την ερμηνεία της σύμβασης για την ίδρυση της Ευρωπαϊκής Αστυνομικής Υπηρεσίας από το Δικαστήριο των Ευρωπαϊκών Κοινοτήτων δια προδικαστικών αποφάσεων και του πρωτοκόλλου σχετικά με τα προνόμια και τις ασυλίες της Ευρωπόλ, των μελών των οργάνων της, των αναπληρωτών διευθυντών και των υπαλλήλων της, κράτη μέλη της Ευρωπαϊκής Ένωσης,

ΑΝΑΦΕΡΟΜΕΝΑ στην πράξη του Συμβουλίου της Ευρωπαϊκης Ένωσης της ...,

ΕΚΤΙΜΩΝΤΑΣ ΤΑ ΑΚΟΛΟΥΘΑ:

(1) Σύμφωνα με το άρθρο 30 παράγραφος 2 στοιχείο α) της συνθήκης για την Ευρωπαϊκή Ένωση, πρέπει να θεσπισθούν κανόνες οι οποίοι θα διέπουν τη συμμετοχή της Ευρωπαϊκής Αστυνομικής Υπηρεσίας (εφεξής αναφερόμενης ως "Ευρωπόλ") σε κοινές ομάδες έρευνας.

(2) Οι κανόνες που διέπουν τη συμμετοχή της Ευρωπόλ σε κοινές ομάδες έρευνας θα πρέπει να προσδιορίζουν το ρόλο των υπαλλήλων της Ευρωπόλ στις ομάδες αυτές, την ανταλλαγή πληροφοριών μεταξύ της Ευρωπόλ και της κοινής ομάδες έρευνας, καθώς και την ποινική και αστική ευθύνη που απορρέει από τη συμμετοχή υπαλλήλων της Ευρωπόλ στις ομάδες αυτές.

(3) Το άρθρο 30 παράγραφος 2 στοιχείο β) της συνθήκης για την Ευρωπαϊκή Ένωση προβλέπει επίσης ότι η Ευρωπόλ μπορεί να ζητεί από τις αρμόδιες αρχές των κρατών μελών να διενεργούν και να συντονίζουν τις έρευνές τους για συγκεκριμένες υποθέσεις.

(4) Προκειμένου να είναι σε θέση η Ευρωπόλ να αντιδρά με μεγαλύτερη ευελιξία στις μεταβολές του διεθνούς περιβάλλοντος, η διαδικασία για την τροποποίηση της σύμβασης Ευρωπόλ θα πρέπει να απλουστευθεί.

(5) Η αρμοδιότητα του Δικαστηρίου θα πρέπει να διευρυνθεί κατά τρόπον ώστε να περιλαμβάνει όχι μόνον την ερμηνεία της σύμβασης Ευρωπόλ αλλά και το κύρος και την ερμηνεία των πράξεων που τροποποιούν τις διατάξεις της σύμβασης Ευρωπόλ και των μέτρων εφαρμογής της σύμβασης Ευρωπόλ που θεσπίζονται από ή στα πλαίσια του Συμβουλίου της Ευρωπαϊκής Ένωσης.

(6) Το Δικαστήριο θα πρέπει επίσης να είναι αρμόδιο να αποφαίνεται επί του πρωτοκόλλου σχετικά με τα προνόμια και τις ασυλίες της Ευρωπόλ, των μελών των οργάνων της, των αναπληρωτών διευθυντών και των υπαλλήλων της, καθώς και να αποφαίνεται επί διαφορών μεταξύ κρατών μελών που αφορούν τη σύμβαση Ευρωπόλ.

(7) Το πρωτόκολλο σχετικά με τα προνόμια και τις ασυλίες της Ευρωπόλ, των μελών των οργάνων της, των αναπληρωτών διεθυντών και των υπαλλήλων της θα πρέπει να τροποποιηθεί ώστε να αποσαφηνισθεί ότι η ασυλία του προσωπικού της Ευρωπόλ προκειμένου περί προφορικών ή έγγραφων δηλώσεων και/ή πράξεων στις οποίες προέβη υπό την επίσημη ιδιότητά του, δεν ισχύει κατά τη συμμετοχή του στις δραστηριότητες των κοινών ομάδων έρευνας,

ΣΥΜΦΩΝΗΣΑΝ ΩΣ ΠΡΟΣ ΤΙΣ ΑΚΟΛΟΥΘΕΣ ΔΙΑΤΑΞΕΙΣ:

Άρθρο 1

Η σύμβαση Ευρωπόλ τροποποιείται ως εξής:

1. Στο άρθρο 3 παράγραφος 1 προστίθενται τα ακόλουθα σημεία: "6. συμμετέχει, προς υποστήριξη, σε κοινές ομάδες έρευνας, σύμφωνα με το άρθρο 3α·

7. ζητεί από τις αρμόδιες αρχές των αφορωμένων κρατών μελών να διενεργούν ή να συντονίζουν έρευνες σε συγκεκριμένες υποθέσεις".

2. Παρεμβάλλονται τα ακόλουθα άρθρα: "Άρθρο 3α

Συμμετοχή σε κοινές ομάδες έρευνας

1. Υπάλληλοι της Ευρωπόλ μπορούν να συμμετέχουν, προς υποστήριξη, σε κοινές ομάδες έρευνας, συμπεριλαμβανομένων των ομάδων που συστήνονται σύμφωνα με το άρθρο 1 της απόφασης-πλαίσιο της ... για τις κοινές ομάδες έρευνας(1) ή σύμφωνα με το άρθρο 13 της σύμβασης, της 29ης Μαΐου 2000, για την αμοιβαία δικαστική συνδρομή επί ποινικών υποθέσεων μεταξύ των κρατών μελών της Ευρωπαϊκής Ένωσης, εφόσον οι ομάδες αυτές διερευνούν αξιόποινες πράξεις που εμπίπτουν στο πεδίο αρμοδιότητας της Ευρωπόλ δυνάμει του άρθρου 2. Οι υπάλληλοι της Ευρωπόλ, εντός των ορίων που προβλέπει το δίκαιο του κράτους μέλους στο οποίο δρα η κοινή ομάδα έρευνας και σύμφωνα με τον διακανονισμό που αναφέρεται στην παράγραφο 2, μπορούν να συνδράμουν σε όλες τις δραστηριότητες και να ανταλλάσσουν πληροφορίες με όλα τα μέλη της κοινής ομάδας έρευνας, σύμφωνα με την παράγραφο 3. Ωστόσο, δεν μπορούν να συνδράμουν στην εκτέλεση όλων των μέτρων καταναγκασμού που αφορούν σύλληψη και κράτηση.

2. Οι πρακτικές λεπτομέρειες της συμμετοχής υπαλλήλων της Ευρωπόλ σε κοινή ομάδα έρευνας βασίζονται σε διακανονισμό μεταξύ του διευθυντού της Ευρωπόλ και των κρατών μελών που συμμετέχουν στην κοινή ομάδα έρευνας, σε συνεργασία με τις εθνικές μονάδες. Οι κανόνες που διέπουν αυτούς τους διακανονισμούς καθορίζονται ομόφωνα από το Διοικητικό Συμβούλιο της Ευρωπόλ. Οι υπάλληλοι της Ευρωπόλ εκτελούν τα καθήκοντά τους υπό την ηγεσία του επικεφαλής της ομάδας, λαμβανομένων υπόψη των όρων που προβλέπονται από τον διακανονισμό.

3. Σύμφωνα με τον διακανονισμό που αναφέρεται στην παράγραφο 2, οι υπάλληλοι της Ευρωπόλ μπορούν να έρχονται σε απευθείας επαφή με τα μέλη της κοινής ομάδας έρευνας και να παρέχουν, στα μέλη και στα αποσπασμένα μέλη της κοινής ομάδας έρευνας, πληροφορίες από οιοδήποτε τμήμα του κατ' άρθρο 6 αυτοματοποιημένου συστήματος συλλογής πληροφοριών. Σε περίπτωση απευθείας επαφής, οι εθνικές μονάδες των κρατών μελών που εκπροσωπούνται στην ομάδα, καθώς και των κρατών μελών που είχαν παράσχει την πληροφορία, ενημερώνονται σχετικά από την Ευρωπόλ.

4. Οι πληροφορίες που λαμβάνονται από υπάλληλο της Ευρωπόλ που είναι μέλος κοινής ομάδας έρευνας μπορούν, με τη συγκατάθεση και υπό την ευθύνη του κράτους μέλους που παρέσχε την πληροφορία, να εισάγονται σε οποιοδήποτε από τα τμήματα του αυτοματοποιημένου συστήματος, υπό τις προϋποθέσεις που ορίζονται στην παρούσα σύμβαση.

5. Κατά παρέκκλιση από το άρθρο 41, κατά τις επιχειρήσεις κοινής ομάδας έρευνας που αναφέρονται στο παρόν άρθρο, οι υπάλληλοι της Ευρωπόλ εξομοιούνται προς υπαλλήλους του κράτους μέλους της επιχείρησης όσον αφορά αδικήματα τα οποία διαπράττονται κατ' αυτών ή από αυτούς."

"Άρθρο 39α

Αστική ευθύνη όσον αφορά τη συμμετοχή της Ευρωπόλ σε κοινές ομάδες έρευνας

1. Όταν, σύμφωνα με το άρθρο 3α, υπάλληλοι της Ευρωπόλ δρουν σε κράτος μέλος, η Ευρωπόλ ευθύνεται για τυχόν ζημίες τις οποίες προξενούν οι υπάλληλοι αυτοί κατά τη συνδρομή τους σε επιχειρησιακές δράσεις, σύμφωνα με το δίκαιο του κράτους μέλους στο έδαφος του οποίου δρουν.

2. Το κράτος μέλος, στο έδαφος του οποίου προκαλούνται οι ζημίες που αναφέρει η παράγραφος 1, υποχρεούται στην αποκατάσταση των ζημιών αυτών, υπό τους όρους που ισχύουν για τις ζημίες τις οποίες προκαλούν οι υπάλληλοι του κράτους αυτού.

3. Η Ευρωπόλ, της οποίας υπάλληλοι προκαλούν βλάβες σε οιοδήποτε πρόσωπο στο έδαφος κράτους μέλους, καταβάλλει εξ ολοκλήρου το ποσό που το εν λόγω κράτος μέλος κατέβαλε στους παθόντες ή στους εξ αυτών έλκοντες δικαιώματα."

3. Το άρθρο 43 αντικαθίσταται από το ακόλουθο κείμενο: "Άρθρο 43

1. Οι τροποποιήσεις της παρούσας σύμβασης αποφασίζονται από το Συμβούλιο ομοφώνως, μετά από γνωμοδότηση του Διοικητικού Συμβουλίου και, στο βαθμό που οι τροποποιήσεις αυτές αφορούν θέματα εμπίπτοντα στις αρμοδιότητές της, της Κοινής Εποπτικής Αρχής που προβλέπεται στο άρθρο 24. Ζητείται η γνώμη του Ευρωπαϊκού Κοινοβουλίου.

2. Το Συμβούλιο καθορίζει την ημερομηνία και την έναρξη ισχύος της τροποποίησης της σύμβασης και μεριμνά για τη δημοσίευσή της στην Επίσημη Εφημερίδα των Ευρωπαϊκών Κοινοτήτων.".

Άρθρο 2

Το πρωτόκολλο σχετικά με την ερμηνεία, μέσω προδικαστικών αποφάσεων, από το Δικαστήριο των Ευρωπαϊκών Κοινοτήτων της σύμβασης για την ίδρυση Ευρωπαϊκής Αστυνομικής Υπηρεσίας, τροποποιείται ως εξής:

1. Ο τίτλος έχει ως εξής: "Πρωτόκολλο σχετικά με την αρμοδιότητα του Δικαστηρίου των Ευρωπαϊκών Κοινοτήτων σε θέματα σχετικά με τη σύμβαση για την ίδρυση Ευρωπαϊκής Αστυνομικής Υπηρεσίας (σύμβαση Ευρωπόλ)".

2. Το άρθρο 1 έχει ως εξής: "Άρθρο 1

Το Δικαστήριο των Ευρωπαϊκών Κοινοτήτων είναι αρμόδιο, υπό τις προϋποθέσεις που ορίζονται στο παρόν πρωτόκολλο,, να αποφαίνεται με προδικαστικές αποφάσεις επί:

- της ερμηνείας της σύμβασης για την ίδρυση Ευρωπαϊκής Αστυνομικής Υπηρεσίας, εφεξής αποκαλούμενης 'σύμβαση Ευρωπόλ',

- του κύρους και της ερμηνείας των πράξεων του Συμβουλίου που τροποποιούν τις διατάξεις της σύμβασης Ευρωπόλ και των μέτρων που θεσπίζονται από ή στα πλαίσια του Συμβουλίου για την εφαρμογή της σύμβασης Ευρωπόλ,

- της ερμηνείας του πρωτοκόλλου σχετικά με τα προνόμια και τις ασυλίες της Ευρωπόλ, των μελών των οργάνων της, των αναπληρωτών διευθυντών και των υπαλλήλων της(2), εφεξής αποκαλούμενου 'πρωτόκολλο για τα προνόμια και τις ασυλίες',

- του κύρους και της ερμηνείας των μέτρων που θεσπίζονται, ενδεχομένως, από ή στα πλαίσια του Συμβουλίου, για την εφαρμογή του πρωτοκόλλου για τα προνόμια και τις ασυλίες."

3. Παρεμβάλλονται τα ακόλουθα άρθρα: "Άρθρο 2α

Το Δικαστήριο των Ευρωπαϊκών Κοινοτήτων είναι αρμόδιο να ελέγχει την νομιμότητα των πράξεων που θεσπίζονται από το Συμβούλιο, σύμφωνα με το άρθρο 43 της σύμβασης Ευρωπόλ, σε προσφυγές που ασκούνται από ένα κράτος μέλος ή την Επιτροπή λόγω αναρμοδιότητας, παραβάσεως ουσιώδους τύπου, παραβάσεως της συνθήκης για την Ευρωπαϊκή Ένωση ή οποιουδήποτε κανόνα δικαίου σχετικού με την εφαρμογή της, ή λόγω καταχρήσεως εξουσίας. Η προσφυγή που προβλέπεται στο παρόν άρθρο ασκείται εντός δύο μηνών από την έκδοση της πράξεως από το Συμβούλιο.

Άρθρο 2β

Το Δικαστήριο των Ευρωπαϊκών Κοινοτήτων είναι αρμόδιο να αποφαίνεται επί οποιασδήποτε διαφοράς μεταξύ κρατών μελών σχετικά με την ερμηνεία ή την εφαρμογή της σύμβασης Ευρωπόλ και των μέτρων που θεσπίζονται από ή στα πλαίσια του Συμβουλίου για την εφαρμογή της σύμβασης Ευρωπόλ, καθώς και του πρωτοκόλλου για τα προνόμια και τις ασυλίες, εφόσον η εν λόγω διαφορά δεν μπορεί να επιλυθεί από το Συμβούλιο εντός έξι μηνών από της υποβολής της στο Συμβούλιο από ένα εκ των μελών του.".

Άρθρο 3

Στο άρθρο 8 του πρωτοκόλλου σχετικά με τα προνόμια και τις ασυλίες της Ευρωπόλ, των μελών των οργάνων της, των αναπληρωτών διευθυντών και των υπαλλήλων της, προστίθεται η ακόλουθη παράγραφος:

"4. Σύμφωνα με το άρθρο 17 παράγραφος 2, η ασυλία περί της οποίας η παράγραφος 1 στοιχείο α) δεν παρέχεται για υπηρεσιακές πράξεις που απαιτήθηκε να διενεργηθούν προς εκπλήρωση των καθηκόντων που ορίζονται στο άρθρο 3α της σύμβασης σχετικά με τη συμμετοχή υπαλλήλων της Ευρωπόλ σε κοινές ομάδες έρευνας.".

Άρθρο 4

1. Το παρόν πρωτόκολλο υπόκειται σε αποδοχή εκ μέρους των κρατών μελών σύμφωνα με τους αντίστοιχους συνταγματικούς τους κανόνες.

2. Τα κράτη μέλη κοινοποιούν στο Γενικό Γραμματέα του Συμβουλίου της Ευρωπαϊκής Ένωσης την ολοκλήρωση των συνταγματικών τους διαδικασιών για την αποδοχή του παρόντος πρωτοκόλλου.

3. Το παρόν πρωτόκολλο αρχίζει να ισχύει 90 ημέρες μετά την κοινοποίηση περί της οποίας η παράγραφος 2, εκ μέρους του κράτους μέλους, το οποίο ήταν μέλος της Ευρωπαϊκής Ένωσης την ημερομηνία κατά την οποία το Συμβούλιο εξέδωσε την πράξη για την κατάρτιση του παρόντος πρωτοκόλλου, και το οποίο ολοκλήρωσε τελευταίο την προαναφερόμενη διαδικασία.

Άρθρο 5

1. Το παρόν πρωτόκολλο είναι ανοιχτό για προσχώρηση σε όποιο κράτος γίνεται μέλος της Ευρωπαϊκής Ένωσης, εάν το παρόν πρωτόκολλο δεν έχει τεθεί σε ισχύ κατά την ημερομηνία κατάθεσης των εγγράφων προσχώρησης στη σύμβαση Ευρωπόλ σύμφωνα με το άρθρο 46 της σύμβασης Ευρωπόλ.

2. Τα έγγραφα προσχώρησης στο παρόν πρωτόκολλο κατατίθενται ταυτόχρονα με τα έγγραφα προσχώρησης στη σύμβαση Ευρωπόλ σύμφωνα με το άρθρο 46 της σύμβασης Ευρωπόλ.

3. Το κείμενο του παρόντος πρωτοκόλλου, καταρτιζόμενο στη γλώσσα του προσχωρούντος κράτους εκ μέρους του Συμβουλίου της Ευρωπαϊκής Ένωσης, είναι αυθεντικό.

4. Εάν, κατά τη λήξη της περιόδου, περί της οποίας το άρθρο 46 παράγραφος 4 της σύμβασης Ευρωπόλ, το παρόν πρωτόκολλο δεν έχει τεθεί σε ισχύ, αρχίζει να ισχύει για το προσχωρούν κράτος μέλος κατά την ημερομηνία έναρξης ισχύος του παρόντος πρωτοκόλλου σύμφωνα με το άρθρο 4 παράγραφος 3.

5. Εάν το παρόν πρωτόκολλο τεθεί σε ισχύ σύμφωνα με το άρθρο 4 παράγραφος 3 πριν λήξει η περίοδος η αναφερόμενη στο άρθρο 46 παράγραφος 4 της σύμβασης Ευρωπόλ, αλλά μετά την κατάθεση του εγγράφου προσχώρησης σύμφωνα με την παράγραφο 2, το προσχωρούν κράτος μέλος προσχωρεί στη σύμβαση Ευρωπόλ, όπως τροποποιείται από το παρόν πρωτόκολλο, σύμφωνα με το άρθρο 46 της σύμβασης Ευρωπόλ.

Άρθρο 6

1. Ο Γενικός Γραμματέας του Συμβουλίου της Ευρωπαϊκής Ένωσης ενεργεί ως θεματοφύλακας του παρόντος πρωτοκόλλου.

2. Ο θεματοφύλακας δημοσιεύει στην Επίσημη Εφημερίδα των Ευρωπαϊκών Κοινοτήτων πληροφορίες σχετικά με την πρόοδο των αποδοχών και των προσχωρήσεων και προβαίνει σε όσες άλλες κοινοποιήσεις αφορούν το παρόν πρωτόκολλο.

(1) ΕΕ ...

(2) ΕΕ C 221 της 19.7.1997, σ. 1..